
3 декември- Международен ден на хората с увреждания

Спортен празник в парк „Кайлъка”
Всяка година отбелязваме своя спортен празник с много ентусиазъм и веселие в парк Кайлъка, прекрасното и популярно на всички място на гр. Плевен. На мероприятието, което се състоя на 12 септември 2018 г.  присъстваха 155 членове от четиринадесетте организации на Общинска организация на СИБ-Плевен. Само членовете при дружеството от с. Коиловци не се явиха.  Това, за голямо съжаление се случва от няколко години, защото Председателката им за пореден път не желае да ги организира. Много радостни участници се включиха в надбягването. Това бяха момчета и момичета от ЦСРИ на ул. Скобелев 20 и Защитено жилище ул. Сторгозия 189. Техни представители бяха Ани Карамфилова, Цветанка Димитрова, Кръстинка Павлова, Васил Лисичков, Атанас Иванов и Юлиян Костадинов. Това бяха първенците в бягането. В надбягването с помощни средства победители станаха Йорданка Йорданова от с. Ясен, Наталия Василева и Цанка Колаксъзова и двете от с. Славяново, които пробягаха разстоянието 50 м. със своите помощници, бастуните. Повече емоции предизвика надпреварата в „стрелбата в цел”( хвърляне малка топка в обръч), в която взеха участие 65 участника, но поради това, че имаше състезатели с много изравнени точки се наложи да се проведат допълнителни стрелби. Така се излъчиха победителите, при жените Лиляна от с. Тученица, Румяна и Цвета от с. Опанец. При мъжете победители бяха Любомир Драганов от дружество “Юнско въстание”, Георги от с. Ясен и Върбан от с. Брестовец. В отборното класиране местата бяха разпределени между дружество “Юнско въстание”- първи в класирането, дружество Славяново и дружество Ясен.  На всички проявили се връчихме символични предметни награди, които ще им напомнят за този слънчев и прекрасен ден. Наградите са закупени от нашия членски внос. Когато през почивките между отделните дисциплини и при награждаванията разговарях с участници в състезанието , чувах много изказвания свързани с организацията на деня. Ето едно от тях, макар публикувайки го да прозвучи нескромно:

„Този спортен ден е чудесно организиран. Така е всяка година благодарение усилията на Председателя на Общинска организация на СИБ-Плевен г-жа Райна Шопова, нашата Рени, както всички ние си я знаем. Тя не жали сили и време. Обича хората, помага им и се раздава за тях, а  най-голямото внимание и уважение е към хората с увреждания.„ На тези спонтанно изказани думи от членове на общинските организации бих отговорила така: “ Аз благодаря за оценката мили хора, която ми давате всички Вие за организацията в този прекрасен ден. Искрено се надявам, че такъв спортен празник ще има и през следващата година.”

Друго мероприятие, което също трябва да отбележим е екскурзията до Сопот-Карлово-Хисар-Копривщица. Насладихме се на красивите места в нашата Родина! На 28 септември 2018 посетихме гр. Никопол , разгледахме неговите забележителности след което обядвахме в рибния ресторант в с. Черквица на река Дунав.
На 11 октомври се разходихме до Клисурския манастир и гр. Вършец, където се срещнахме в санаториум “Свети Мина” със старшата сестра. Тя ни разведе в сградата на комплекса за да може нашите членове, участващи в екскурзията  да се запознаят с условията за лечение. Много от нас изявиха желание в бъдеще да използват услугите на санаториума, тази прекрасна база, в този прекрасен курорт.
Ще пожелая на всички хора и специално на нашите членове от нашата организация, която наброява 1100 членове много здраве, и много дни да бъдем заедно.
Рени Шопова

Председател Общинска организация СИБ-Плевен

Център за терапия  на деца с аутизъм в Плевен

Общинският съвет на Плевен прие решение за учредяване безвъзмездно право на ползване на Фондация “Стъпка за невидимите деца на България” върху сградите на бившия Дом за деца лишени от родителски грижи „Детелина“ в града. С писмо от 12 декември 2017 година, председателят на Фондация “Стъпка за невидимите деца на България” поиска от Община Плевен да им бъде предоставен за безвъзмездно ползване бившия Дом за деца лишени от родителски грижи „Детелина“, състоящ се от 5 сгради. Идеята на Фондацията са на първия етап там да бъде изграден  Център за терапия  на деца с аутизъм, а в следващите две до три години - Център за специализирано обучение на ученици с аутистично разстройство, комуникативни нарушения, хиперактивности и други проблеми в развитието. До пет години плановете са останалата част от сградите да бъдат преустроени в Център за възрастни с аутизъм и други проблеми в развитието. За имота и сградите на бившия дом „Детелина“ има акт за публична общинска собственост от 24.07.2008 г.. Със заповед от 09.08.2016 на Агенцията за социално подпомагане Домът е закрит, считано от 01.09.2016 г., поради което имотът е загубил предназначението си на публична общинска собственост. В този смисъл обявяването на сградите за частна общинска собственост позволява те да се предоставят и на други юридически лица, сдружения и неправителствени организации. Центърът помага на деца от цяла Северна България. С помощта на дарения, тя е ремонтирана от фондация "Стъпка за невидимите деца на България" и сдружението "Аутизъм днес". Това каза Владислава Цолова от фондацията. Тя описа и какви щети е понесъл центърът след вандалското нападение през лятото.  Центърът в Плевен отвори врати в края на септември. В него вече има записани двадесет деца.

"Благодарим на всички, които до момента сте с нас, повярвахте ни и помогнахте нашите мечти и мечтите на поколения родители на деца с аутизъм в България да станат реалност! Вярваме, че оправдавайки доверието на много дарители, приятели на каузата и просто приятели през годините - успявайки с вашата подкрепа и помощ - на институции, на плевенска община, на медии, на публични личности, на организации и предприятия, да изградим и открием този център за високопрофесионална работа с тези деца."

Специален статут на закрила за домовете за деца и възрастни в неравностойно положение. Това поискаха неправителствени организации след погрома над Центъра за деца с аутизъм в Плевен в края на август.

25 септември-Ден на хората със слухови увреждания. ХХVII Национален туристически събор на Съюза на глухите в България

Както се знае, Съюзът на глухите в България винаги е избирал за своите събори най-красивите кътчета на България, защото ние, глухите, го заслужаваме. Трябва да видим красотата на родината си, да се насладим на природата, да се радваме на общуването помежду си, да говорим заедно и да бъдем щастливи. Двадесет и седем пъти вече националните туристически събори на СГБ обединяват глухите хора в България! Помислете – първият е бил през есента на 1960 г. на  витошката хижа „Фонфон” през 1960 година. Историята споменава по-нататък Копривщица, Юндола, хижа „Здравец”, Орешака,  местността „Паниците” в Калоферския балкан, Баташкия язовир, местността Карандила до Сливен, минералният курорт Шипково,  Старозагорските минерални бани, и още и още... Но знаете ли , през 1984 година точно тук, на това място в местността  Паничище се провел ХII-ят наш туристически събор. Преди 24 години тук са били бащите ни. Какви ли са били, какво ли са си  говорили, а как ли са се веселили. На 28, 29  и 30 септември 2018, ние бяхме в курортното селище Паничище в Рила планина. Това Паничище, много различно от  тогава. Днес Паничище е един от „култовите” курортни комплекси в България. Разположен е на едно невероятно място в Рила  планина. Невероятно не само заради красотата си, но и затова, че е в близост до исторически места и уникални природни  забележителности. Например до Седемте Рилски езера. През втория ден на събора, ни очакваше неповторим туристически поход. За  да стигнем до езерата, се качихме на забележителния лифт. От хижа „Пионерска” в Паничище до хижа „Рилски езера”, през 2009  г. е пуснат седалков лифт. Ние пропътувахме с него повече от 2 километра и за 16 минути преодоляхме най-трудното изкачване.  Навремето това изкачване е изисквало половин ден. Сега бяхме на лифта само за около четвърт час. Но, по време на този  четвърт час, можахме да се насладим отвисоко на невероятната природа на Рилската планина. Но не само това. На 10 километра  от Паничище – някъде на около 15 минути с автомобил, е планинският град Сапарева баня. А там се намира единственият гейзер  в Европа, чиято температура на водата достига 103 градуса. На всички желаещи да участват в туристическия събор беше  осигурена нощувка в хотел.

Тишина
15 октомври- Международен ден на белия бастун-Един от великите подвизи в хуманитарната история на човечеството Осезанието - второто зрение на незрящите

Последното ми пътуване до Париж бе свързано и с посещението ми в частната асоциация „Валентин Аюи". Никак не беше трудно да намерим модерната сграда намираща се в центъра на града. До нея е и училището за деца с нарушено зрение, със спортна зала, басейн и чудесно обзаведени кабинети. Най-важното за мен бе да разгледам музея и да се запозная с историята на филантропа Валентин Аюи. Уредничката Ноел Руа, по професия психолог, която работи тук от 2000 година насам, с желание ни разказа за историята на музея, за всичко онова, което се съхранява в продължение на повече от 120 години. Тук можем да видим редки и ценни релефни книги, глобуси, карти, калкулатори, стари пихтови машини за писане на стериотипа, за печат, игри, творби на слепите и много документален и снимков материал.  Музеят е създаден през 1886 г. от Едгард Гилбо – възпитаник на Националния институт на младите слепи. С течение на времето колекциите се обогатяват. Някои от експонатите са прекалено стари и чупливи и се съхраняват в стъклени витрини, но за съжаление в музея вече няма място за попълване с нови ценни предмети и документи. Този музей разказва историята на слепите и техния вечен стремеж да работят и живеят пълноценно, както за себе си, така и за обществото. Дръзновението им да се учат и да постигат успехи, предизвиква уважение към тях по онова време, в което предразсъдъците са владеели света. Покъртителна е историята на Валентин Аюи пионер и основоположник на обучението на слепи хора. Станал свидетел на използването на слепци за развлечение на клиентите по кафенетата в Париж, той решава да се отдаде изцяло на каузата да промени съдбата на тези хора и да открие истинското достойнство в тях и техните възможности. Валентин Аюи е роден на 13 ноември 1745 година в семейство на тъкачи в малкия южен град Сен-Жуст, департамент Пикардия. Усвоява староеврейски, гръцки и латински език, владее също така десетина живи езика. След университета започва да изкарва прехраната си като калиграф и преводач. През 1776 година получава доверието на Външното министерство и започва да превежда международната кореспонденция на Кралския двор в Париж. Придобива титлата "кралски преводач". Като човек с модерно мислене, Аюи силно е повлиян от френските просветители. Дълго проучва и разработва методиката си, грижи се да осигури и средства за реализация на своето намерение. Приема да върши допълнителна работа, влиза в дългове, като сключва заеми. Създаването на Институт за обучение на слепи му коства неимоверните усилия на 13 години живот. Всеотдайност, достойна за почит и преклонение! Ново вдъхновение и идеи за създаването на училище за слепи му дават срещите с незрящата виенска музикантка Мария Терезия фон Парадиз. Валентин Аюи се запознава с нея на един от нейните концерти. При следващите им срещи тя му показва с какви помощни средства си служи в своето обучение и творчество и в ежедневието си. Интересен е и фактът, че Аюи плаща на първия си ученик, за да го обучава. По-късно той го представя пред Филантропното дружество. Те остават много изненадани. Това, което Лезюйор – ученикът на Аюи демонстрира, ги убеждава, че незрящите подлежат на обучение, и че пионерът-учител е достатъчно добре подготвен, притежава свои оригинални методи и приспособления, за да обучи и други слепи ученици. Отпускат му и средства, с които той разкрива училище първоначално с 12 ученика. С този метод учениците на Аюи отпечатват изцяло фундаменталния му труд "Есета за образованието на слепите" и множество други книги.  Едва преди около 200 години гениалното откритие на ученика на Валентин Аюи - Луи Брайл дава пълна възможност слепите да се приобщят към другата част на обществото и чрез своята писменост да осъществяват общуване на равностойно ниво с тази на зрящите. С възможните 63 комбинации през 1825 година се създава известен в цел свят релефно-точковия шрифт на Луи Брайл. Малко по-късно това писмо се адаптира и към кирилицата.
Съвсем отскоро в помощ на незрящите вече се използват и компютрите. Получил през февруари 1786 г. нова финансова подкрепа от "Ла социете филантропик", Валентин Аюи организира и разкрива първото в света училище за слепи деца на улица "Нотр дам дьо Виктоар" в Париж. То вече се нарича официално "Институт за млади слепи". Делото на Валентин Аюи не остава изолирано. В различни държави из Европа и на други материци възникват множество училища, в които се прилагат неговите принципи, намерили радушен прием сред тифлопедагозите. След като Аюи става известен в Европа, руският император Александър I специално го кани в Петербург и му възлага да подготви план за устройството на училище за слепи и да го ръководи след откриването му. В Русия Аюи престоява 11 години. На втората година от престоя си открива в Петербург първото руско училище за обучение на слепи. Модерни училища за обучение на незрящи са открити и във Виена, Амстердам, Дрезден, Цюрих, Копенхаген и други градове в Европа. Парадоксално е, че при завръщането си във Франция, Аюи разбира, че не може да посети училището, което е създал и на което е посветил много години всеотдаен труд. В последния си път Аюи е съпроводен единствено от свои бивши възпитаници и те изпяват в църквата Сен Медар прощална меса, която е била композирана също от негов ученик.

Така завършва земният път на човека, когото потомството ще нарече "Отец на слепите". Изоставил блестяща кариера на учен с големи възможности, презрял многообещаващото бъдеще на висш държавен чиновник, той се отдава изцяло на развитието на незрящите хора, воден единствено от собствените си разбирания за смисъла на човешкото съществувание. Така Валентин Аюи остава в историята като един от най-големите и заслужили тифлопедагози. Той е наистина един плодоносен гений и неуморим пионер, който напуска тази земя също огорчен, като много велики хора от отношението на обществото.  Неговото име днес носят улици, дружества и институти из целия свят. През 1946 година, по случай 200-годишнината от рождението му, световната общественост със съдействието на ООН определя 13 ноември за Международен ден на слепите. Тази история ми припомни за Дейвид Блекбърн, един изключително деен човек в областта на трудоустрояването, който е станал свидетел в България - как слепи хора се блъскат от кола в кола, но никой наоколо не им помага, да се качат и вървят по тротоарите. Блекбърн спомогна да бъде разкрито едно работно място за човек с увреждане, който да се грижи за намирането на работа на хората с увреждания. Той е и човекът осъществил много проекти свързани с реализацията на тези хора на пазара на труда.  Това не може да се сравни с направеното от Аюи, но е голяма крачка напред в подобряване качеството на живот на хората с увреждания у нас.  Днес асоциация „Валентин Аюи" разполага със сто организации в страната, в борда на директорите се ръководи от 24 члена, които заседават четири пъти годишно и работи изцяло за професионалното обучение на хората с увредено зрение. Има и съвременна богата библиотека-фонотека, която предоставя книги на дискове и на Брайл. Разговарях с един младеж, който посещава курсове по масаж в центъра. Той сподели, че и във Франция въпреки големите грижи, които се полагат за незрящите е много трудно те да си намерят работа, но като всеки млад човек не губи надежда, има приятелка, старае се да живее пълноценно и вярва, че обществото ще намери съответните форми и начини за интегрирането им и реализирането им на пазара на труда.

Автор Таня Йовева
14 ноември-Световен ден на борбата с диабета. Превенция на диабета. Възможно ли е да отложим появата му?

Съществуват три основни вида захарен диабет:

• Захарен диабет тип 1;

• Захарен диабет тип 2;

• Гестационен диабет.

Захарният диабет тип 1 е с автоимунна генеза. Собствени антитела предизвикват разрушаване на панкреасните клетки, произвеждащи инсулин. Причините за тази имунологична атака се дължат на комбинацията от генетична предразположеност на индивида (наличие на т.нар. диабетогенни гени от системата на HLA) и външни за организма фактори, които могат да провокират изявата на заболяването. Около 85% от пациентите с диабет тип 1 са без фамилна анамнеза, т.е. нямат в рода си роднини с това заболяване. Рискът за изява на захарен диабет тип 1 е трудно предвидим и на този етап няма убедителни данни в подкрепа на средства и мерки, осъществяващи превенция на заболяването.

   Захарният диабет тип 2 се среща по-често във фамилии на диабетици, т.е. при него наследственото предаване е по-силно застъпено. Групата на рисковите лица за захарен диабет е лесно разпознаваема сред цялата популация:

• Наличие на наднормено тегло и затлъстяване, 25 кг. над нормата

• Наличие на първостепенен родственик със захарен диабет тип 2;

• Жена, родила дете с тегло > 4кг или с диагностициран гестационен диабет;

• Наличие на артериална хипертония, RR 140/90 mmHg;

• Наличие на дислипидемия – ниво на HDL-холестерол < 0,9 mmol/l и/или ниво на триглицериди > 2,2 mmol/l;

• Установена нарушена гликемия на гладно или нарушен глюкозен толеранс при предишни изследвания ( т.е. установен предиабет);

• Анамнеза за сърдечносъдови заболявания;

• Установен синдром на поликистозни яйчници или друго състояние, свързано с инсулинова резистентност;

• Лица, приемащи антипсихотични медикаменти по повод шизофрения или биполярно разстройство.

На този етап липсва достъпен метод за трайно излекуване на захарния диабет. Веднъж поставена диагнозата „захарен диабет” и потвърдена с повторни изследвания на кръвната захар или ОГТТ (орален глюкозо-толерантен тест) остава за цял живот. Мерките, насочени за превенцията й дори на стадий предиабет могат да отложат или възпрепятстват появата на захарния диабет.

Гестационният диабет е захарен диабет, възникнал по време на бременност. Той може да е ограничено състояние в рамките на бременността или да персистира след раждането (тогава вече не се нарича гестационен). Всички жени, отговарящи на по-горните критерии спадат към високорисковите лица за гестационен диабет. Превенцията му е оправдана и ефективна, когато се започне рано още преди зачеването.

Промяната в начина на живот трябва да е начален подход при всички хора с повишен риск, защото е доказано, че може да доведе до общо понижаване на риска от захарен диабет с 49%. Основна цел е борбата с наднорменото тегло и затлъстяването. Препоръчва се постигането и поддържането на нормално телесно тегло (ИТМ 19-25 кг/м2) чрез постепенно понижаване на телесното тегло с 0,5-1кг седмично, посредством умерено понижаване на калорийния прием и увеличаване на физическата активност. 

Физическата активност подобрява състоянието на сърдечносъдовата система и намалява риска от развитие на захарен диабет тип 2. Тя е изключително важна също за постигане и поддържане на постигнатата редукция на тегло. Редовното ходене поне 30 минути/дневно пеша понижава риска от диабет с 35-40%.

Показател за успех на промените в начина на живот е редукцията на телесно тегло  с 2 кг за един месец или с 5-10% за 6 месеца. 

Средствата за превенция на най-широко разпространения захарен диабет тип 2 са общодостъпни и приложими при всички хора, застрашени от това заболяване. Необходими са само информираност, добра мотивация и воля от страна на пациента.
Съставители: инж. Румен Петков 

